Հայկ Միլքոն

**Հայկ Միլքոն (Հայկ Մելքոնյան****,** ), հայկական ծագումով բելգիացի ֆուտբոլային մարզիչ։

## Վաղ կյանք
Հայկ Միլքոնը (Հայկ Մելքոնյան) ծնվել է Բեյրութում։ Նրա ծնողները մեծացել են Սիրիայում, բայց որոշ ժամանակ անց տեղափոխվել են հարևան Լիբանան։ Միլքոնը երեք տարեկանում ծնողների և ավագ քրոջ հետ տեղափոխվել է Անտվերպեն, որից հետո Բորխերհաութում ծնվել են նրա երկու կրտսեր եղբայրները։

Երիտասարդ տարիքում Միլքոնը միացել է «Գրունենհուկ Սպորտին», որտեղ հիմնականում խաղացել է որպես կիսապաշտպան։ Ֆուտբոլային կարիերան նա ավարտել է տասնյոթ տարեկանում։

## Մարզչական կարիերա
### Պատանեկան թիմերի մարզիչ
Մարզչական կարիերան Միլքոնը սկսել է դեռահաս տարիքում։ «Գրունենհուկ Սպորտ» ակումբում, որտեղ այդ ժամանակ խաղում էր որպես ֆուտբոլիստ, նա մարզել է մինչև 6 տարեկանների թիմը։ 2011/12 մրցաշրջանում նա մարզել է «Օուդ-Հևեռլի Լյովենի» մինչև 7 տարեկանների թիմը, իսկ 2012 թվականի հունվարից՝ նաև «ՎԿ Լինդենի» պահեստայիններին։ 2012/13 մրցաշրջանում նա եղել է «Բիրշոտ» ակումբի երիտասարդական թիմի մարզիչ, որը 2013 թվականի մայիսին սնանկ է հայտարարվել։ Այնուհետև Միլքոնն աշխատանքի է անցել մրցակից «Անտվերպեն» ակումբում, որտեղ մարզել է տարբեր երիտասարդական թիմեր, եղել է նաև պահեստայինների մարզիչ Սթիվեն վան Գիլի օգնականը։ 2015 թվականին նա տեղափոխվել է «Մեխելեն» ՖԱ։

### «Վոլյուվե-Զավենտեմ» ՖԱ
2016 թվականի նոյեմբերին Միլքոնը, որն այդ ժամանակ դեռևս ակտիվ էր որպես «Մեխելենի» երիտասարդական թիմի մարզիչ, սկսել է աշխատել «Վոլյուվե-Զավենտեմ» ակումբում․ նա դարձել է Մասիմիլիանո Մանկոնիի օգնականը, որը կարճ ժամանակ առաջ «Վոլյուվե-Զավենտեմի» երկրորդ մարզիչն էր, բայց հոկտեմբերին փոխարինել էր հեռացված Ֆիլիպ Դրուվենին։ Մանկոնիի ղեկավարությամբ «Վոլյուվե-Զավենտեմը» 2017 թվականի ապրիլին դուրս է մնացել երրորդ սիրողական դիվիզիոն, որից հետո ակումբը միջմրցաշրջանային խաղերում գլխավոր մարզիչ է նշանակել հազիվ 23-ամյա Միլքոնին։

### «Տյուռնհաուտ» ՖԱ
2017 թվականի դեկտեմբերին Միլքոնը «Վոլյուվե-Զավենտեմից» տեղափոխվել է «Տյուռնհաուտ» ՖԱ, որը Երկրորդ սիրողական դիվիզիոնի ակումբ էր։ Միլքոնի գլխավորությամբ 2017/18 մրցաշրջանում թիմը զբաղեցրել է մրցաշարային աղյուսակի տասնմեկերորդ հորիզոնականը։ Ակումբը յոթ միավորով առաջ է անցել «Զվարտե Լիուվից», որը դատապարտված էր դուրս մնալու փլեյ-օֆֆ փուլում։ «Տյուռնհաուտի» գլխավոր մարզչի պաշտոնում իր առաջին լիարժեք մրցաշրջանում նա զբաղեցրել է նախավերջին տեղը, ինչի հետևանքով ակումբը դուրս է մնացել Երրորդ սիրողական դիվիզիոն։

2019 թվականի նոյեմբերին «Տյուռնհաուտ» ՖԱ-ն դադարեցրել է համագործակցությունը Միլքոնի հետ։ Թիմի ներսում աջակցությունը նվազել էր մասամբ այն պատճառով, որ 37-ամյա ավագ և դարպասապահ Վիմ Հորստենը դուրս էր մնացել «Բերինխենի» դեմ խաղի հայտացուցակից։ Միլքոնի վերջին խաղը որպես «Տյուռնհաուտի» մարզիչ հենց այդ թիմի դեմ էր, որն ավարտվել էր ոչ-ոքի 1-1․ դա «Տյուռնհաուտի» ութերորդ անընդմեջ ոչ-ոքին էր։ Այդպիսով, «Տյուռնհաուտն» անպարտելի էր տասը խաղափուլից հետո, քանի որ առաջին փուլում «Սիթի Փայրըթս Անտվերպենի» դեմ ոչ-ոքիից հետո երկրորդ խաղային օրը հաղթել էր «Բիլզերսե Վալտվիլդերին»։

### «Վոլյուվե-Զավենտեմ» ՖԱ (II)
2020 թվականի հունվարին նա վերադարձել է «Վոլյուվե-Զավենտեմ» ՖԱ որպես մարզիչ, որն այդ ժամանակ տեղափոխվել էր Առաջին մարզային դիվիզիոն։ Մարտի կեսերին մրցաշարը դադարեցվել էր կորոնավիրուսի համավարակի պատճառով, և «Վոլյուվե-Զավենտեմը» դուրս էր մնացել Երկրորդ մարզային դիվիզիոն։ 2020 թվականի կեսերին Միլքոնը սկսել է աշխատել «Գենտում», որտեղ նա դարձել է մինչև 15 տարեկանների թիմի մարզիչ և մինչև 8-12 տարեկանների թիմերի մարզական համակարգող։

### «Բրյուգգե» ՖԱ
Մեկ տարի անց նա տեղափոխվել է «Բրյուգգե» ակումբ, որտեղ մինչև 18 տարեկանների գլխավոր մարզչի պաշտոնում փոխարինել է Մաարտեն Մարտենսին և օգնել է «NXT» ակումբին ՈՒԵՖԱ-ի երիտասարդական լիգայում։ 2023 թվականի մարտի 15-ին նա տեղափոխվել է «NXT» ակումբ, որտեղ փոխարինել է Նիկի Հայենին, որը դարձել էր Ռիկ Դե Միլի օգնականը ակումբի առաջին թիմում։ 2023 թվականի մարտի 19-ին նա «NXT» ակումբի հետ առաջին իսկ խաղում հաղթանակ է տարել՝ 2-1 հաշվով առավելության հասնելով «Բեերշոտ» ՖԱ-ի նկատմամբ։ Այդ հաղթանակի շնորհիվ «NXT» ակումբը «Բեերշոտից» առաջ է անցել՝ տեղափոխվելով մրցաշարային աղյուսակի երրորդ հորիզոնական։ 2024 թվականի հունվարի 14-ին Միլքոնը համալրել է «Բրյուգգե» ակումբի առաջին թիմի կազմը որպես մարզչի՝ տաղանդների գծով օգնական։ Այդ պաշտոնը նա ստացել է Քրիստոֆ Էլբրեխտից, որն իր հերթին փոխարինել է Ռիկ Դե Միլին, որը տեղափոխվել էր «Վեստեռլո» ակումբ։

2024 թվականի մարտի 18-ին Ռոնի Դեյլան և նրա օգնականներ Էֆրայն Խուարեսը և Քրիստոֆ Էլբրեխտը STVV-ի դեմ խաղում պարտությունից մեկ օր անց ազատվել են աշխատանքից, չնայած Կոնֆերենցիայի լիգայի քառորդ եզրափակիչ դուրս գալուն։ Այնուհետև ակումբը NXT ակումբի մարզիչ Նիկի Հայենին նշանակել է որպես մարզչի ժամանակավոր պաշտոնակատար, որին օգնում էին Հայկ Միլքոնը և Միշել Յոնկհեերեն (U18 մարզիչ)։ Նրանք դարձել են Բելգիայի չեմպիոն և հասել են Կոնֆերենցիայի լիգայի կիսաեզրափակիչ, որտեղ ընդհանուր 3-4 հաշվով պարտվել են «Ֆիորենտինային»։

2024 թվականի հունիսի 3-ին պաշտոնապես հայտարարվել է, որ Միլքոնը կմնա որպես մարզչի օգնական, իսկ Նիկի Հայենը՝ որպես գլխավոր մարզիչ։

2025/26 մրցաշրջանի ՈՒԵՖԱ Չեմպիոնների լիգայի մրցաշարի փլեյ-օֆֆ փուլում «Բրյուգեն» ընդհանուր 9-1 հաշվով առավելության հասնելով շոտլանդական «Ռեյնջերսի» նկատմամբ՝ նվաճել է լիգայի փուլի ուղեգիր։

### «Դենդեր»
2025 թվականի սեպտեմբերին Միլքոնը նշանակվել է բելգիական «Դենդեր» ակումբի գլխավոր մարզիչ, որտեղ դարձել է Վինսենթ Էվրարդի իրավահաջորդը, որը տեղափոխվել է  Լիեժի «Ստանդարդ»։ «Դենդերը» մրցաշրջանը սկսել էր՝ 18 հնարավորից վաստակելով 2 միավոր և զբաղեցնում էր վերջին հորիզոնականը։

## Փաստեր
* 2017-2020 թվականներին Միլքոնը Բելգիայի թագավորական ֆուտբոլային ասոցիացիայի համար ակտիվորեն աշխատել է որպես տաղանդների հետախույզ։
* Միլքոնը խոսում է ինը լեզվով։ Որպես անտվերպենցի հայ նա խոսում է հայերեն և հոլանդերեն, ծնողների միջոցով բավականին լավ արաբերեն է սովորել։ Մանկության տարիներին հեռուստատեսությամբ գերմաներեն է սովորել և ռուսերեն՝ Չեչնիայից և Վրաստանից Անտվերպեն եկած ընկերների միջոցով։ Դրանից հետո նա դպրոցում սովորել է նաև անգլերեն, ֆրանսերեն և իսպաներեն։ Վերջապես, կորոնավիրուսի համավարակի ժամանակ նա նաև ինքնուրույն իտալերեն է սովորել մի քանի լեզվական հավելվածների միջոցով։

## Ծանոթագրություններ

Կատեգորիա:Բելգիացի ֆուտբոլիստներ
Կատեգորիա:Հայ ֆուտբոլային մարզիչներ